DA Den Europæiske Unions Tidende C 187/16

Offentliggørelse af en ansøgning efter artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2010/C 187/08

Denne offentliggørelse giver ret til at gøre indsigelse mod ansøgningen efter artikel 7 i Rådets forordning (EF) nr. 510/2006 (1). Indsigelser skal være Kommissionen i hænde senest seks måneder efter datoen for denne offentliggørelse

ENHEDSDOKUMENT

RÅDETS FORORDNING (EF) Nr. 510/2006

»CHLEB PRĄDNICKI«

EF-Nr.: PL-PGI-0005-0694-23.04.2008

BGB ( X ) BOB ( )

1. Betegnelse:

»Chleb prądnicki«

2. Medlemsstat eller tredjeland:

Polen

3. Beskrivelse af landbrugsproduktet eller fødevaren:

3.1. Produktets art:

Kategori 2.4 — Brød, wienerbrød, kager, kiks og andet bagværk samt konfekturevarer

3.2. Beskrivelse af det produkt, som betegnelsen i (1) henviser til:

»Chleb prądnicki« er et brunt brød, der fremstilles af gæret rug.

Form

»Chleb prądnicki« bages i to former: ovalt og rundt.

Ovale brød findes i to størrelser:

1) 14 kg: længde fra 950 til 1 000 mm, højde fra 120 til 150 mm og bredde på midten fra 450 til 500 mm.

2) 4,5 kg: længde fra 600 til 650 mm, højde fra 120 til 150 mm, bredde på midten fra 300 til 350 mm.

De ovale brøds bredde (begge størrelser) aftager gradvis mod brødets »hæle«.

Runde brød findes kun i én størrelse: 4,5 kg og en diameter på 450-500 mm.

Skorpe

Skorpen er (uanset brødets form) 4-6 mm tyk, farven er brun til mørkebrun, overfladen er ensartet eller har synlige revner, og brødet er dækket af et tyndt lag rugklid.

Krumme

Brødet har i tværsnit en lys farve og er ensartet porøst. Trykker man let på krummen, bør den vende tilbage til sin oprindelige form uden at skade strukturen. Brødet har den karakteristiske smag og lugt af brød, der er fremstillet af gæret rug.

Fysiske og kemiske kendetegn

vandindhold: højst 50 % otte timer efter bagningen

volumen: 100 g brød har et volumen på mindst 200 cm3

surhedsgrad: højst 10 pH.

3.3. Råmaterialer (kun for forarbejdede produkter):

— rug- og hvedemel af høj fødevarekvalitet

— kogte kartofler eller kartoffelskiver (tilsættes sæsonbestemt om foråret og i begyndelsen af sommeren)

— rugklid

— salt

— drikkevand

— frisk gær

— kommen.

3.4. Foder (kun for produkter af animalsk oprindelse):

—

3.5. Særlige produktionsetaper, der skal gennemføres i det udpegede geografiske område:

Alle produktionsetaper skal gennemføres i det udpegede geografiske område:

— tilberedning af surdej efter den traditionelle femtrinsmetode

— dejen udstykkes og formes ved håndkraft

— dejklumperne formes endeligt i kurve

— brødene klargøres til bagning, overstænkes med vand og strøs med rugklid

— brødene bages

— de bagte brød afkøles.

3.6. Særlige regler for skivning, rivning og emballering osv.:

Hvis brødene skal sælges stykvis, må de først opskæres, når de er afkølet, dvs. mindst fire timer efter bagningen.

3.7. Særlige regler for mærkning:

»Chleb prądnicki« kan sælges uden emballage. Brød på 4,5 kg, der sælges hele, omvikles med en papirstrimmel med de oplysninger, der er obligatoriske ifølge reglerne om mærkning af fødevarer. Halve og kvarte brød emballeres i folie eller papirposer med en etiket, der viser en grafisk tegning af brødet. Etiketten kan også være forsynet med symbolet for den geografiske betegnelse og ordene »Beskyttet geografisk betegnelse«. Brød af ikke-kommerciel størrelse, dvs. af en vægt på over 4,5 kg, som bageriet bager til særlige lejligheder, forsynes med en strimmel, der svarer til strimlen for brød på 4,5 kg, men som er tilpasset størrelsen af det pågældende brød. Mærker og strimler uddeles til alle producenter af »Chleb prądnicki« af Piekarnia B.A. Madej. Reglerne for uddeling af disse mærker er udformet således, at der ikke kan ske forskelsbehandling af producenter af »Chleb prądnicki« ifølge specifikationen.

4. Nøjagtig afgrænsning af det geografiske område:

Inden for administrative grænser for byen Krakow.

5. Tilknytning til det geografiske område:

5.1. Det geografiske områdes specificitet:

Navnet »Chleb prądnicki« er afledt af navnene på landsbyer langs vandløbet Prądnik. De største af disse landsbyer var Prądnik Czerwony og Prądnik Biały, som havde mange møller. De første indirekte henvisninger til bagerne i Prądnik går tilbage til det 14. århundrede. Indbyggerne i Prądnik Czerwony var især berømte for bagningen af de store »Chleb prądnicki« brød.

Landsbyerne Prądnik Czerwony og Prądnik Biały blev indlemmet i Krakow den 1. april 1910. Selv om de nu udgør en del af byens Krowodrza-distrikt, er deres navne fortsat almindeligt brugte.

»Chleb prądnicki« og deres fremstillingsmetode er i tidens løb blevet udviklet af mange generationer af bagere. Brødenes kendetegn bliver sammenlignet med menneskelige egenskaber: evnerne og færdighederne hos bagerne, der bager brødene efter traditionelle metoder og kun bruger bestemte råvarer.

5.2. Produktets specificitet:

De særlige egenskaber ved »Chleb prądnicki«, som gør, at man kan skelne det fra andre produkter, er brødets størrelse, den tykke skorpe og langtidsholdbarheden. Standardbrødet vejer 4,5 kg, og til særlige lejligheder bager man brød på 14 kg. Hvert brød har en lidt anderledes form. Hvis »Chleb prądnicki« opbevares under normale forhold, kan det holde sig frisk i syv dage.

Et andet kendetegn ved brødet er, at »Chleb prądnicki«»modner« efter bagningen, idet det opnår sin fulde smag og aroma den anden dag efter bagningen.

5.3. Årsagssammenhæng mellem det geografiske område og produktets kvalitet eller egenskaber (for BOB) eller produktets specifikke kvalitet, gode ry eller en anden egenskab (for BGB).:

Ansøgningen er baseret på den specifikke kvalitet af »Chleb prądnicki«, som er beskrevet i punkt 5.2, og brødets gode ry.

Brødets ekstraordinære kvalitet skyldes først og fremmest de færdigheder, som bagerne udfolder, når de ælter og former dejen, så hvert brød får en lidt anderledes form, og når »Chleb prądnicki« bages, så brødene får den rette tykkelse, overfladetekstur og skorpe. Gennem tilsætning af kartofler eller kartoffelskiver får brødene en længere holdbarhed.

Historie, bagetraditioner og godt ry for »Chleb prądnicki«:

»Chleb prądnicki« blev første gang nævnt i 1421, da Albert, biskop af Krakow, tildelte sin kok Świętosław Skowronek 2 zhrebie (en arealenhed) jord i Prądnik. Indbyggerne i dette område skulle bage brød til biskoppens bord.

Den 26. maj 1496 udstedte kong Jan Olbracht et privilegium, hvorefter bagere af rugbrød fra lokaliteter såsom Prądnik kunne opretholde den langvarige tradition for at sælge dette brød i Krakow en gang om ugen på tirsdagsmarkedet. Dette privilegium gav lavsbagere inden for bymurene mulighed for at bage og sælge hvede- og rugbrød uden restriktioner. Salget af rugbrød bagt uden for bymurene (bagere etableret uden for bymurene måtte ikke bage hvedebrød) var strengt begrænset. Bagerne fik først den 1. juli 1785 ret til at bringe »Chleb prądnicki« ind i Krakow uden begrænsninger.

Af originale dokumenter fra det 18. og 19. århundrede, der er udfærdiget i bagerlavet i Krakow, fremgår det, at der på dette tidspunkt blev fastlagt principper for salg af og prisfastsættelse for brød på grundlag af standardpriser. Kunderne fortsatte med at nyde smagen af »Chleb prądnicki« indtil slutningen af 1920'erne og begyndelsen af 1930'erne, men produktionen ophørte engang i 1930'erne. »Chleb prądnicki« gik dog ikke helt i glemmebogen. Ifølge formanden for handelsselskabet Stary Kleparz blev »Chleb prądnicki« igen solgt i efterkrigsperioden (1945-1998) på markedspladsen Stary Kleparz i Krakow, der i dag er byens ældste og mest aktive markedsplads.

Litterære værker og pressemeddelelser fra det 19. og 20. århundrede vidner om det gode ry for »Chleb prądnicki«:

— Wincenty Pols digt Obrazek (19. årh.)

— fragment af Wincenty Pols digt fra samlingerne af Ambroży Grabowski — uden titel (19. årh.)

— Wspomnienia af Ambroży Grabowski (19. årh.)

— Kodeks dyplomatyczny Katedry Krakowskiej Św. Wacława — Franciszek Piekosiński, 1883

— Włościanie z okolic Krakowa — Józef Mączyński, 1858, avisen Przyjaciel Ludu, 1846

— Tygodnik Ilustrowany, 1862

— Encyklopedia Powszechna, 1865

— Wspomnienia — Maria Estreicherówna (20. årh.).

»Chleb prądnicki« er også vist på malerier fra det 19. århundrede:

— Z promnickim chlebem w Krakowie — Kajetan Wincenty Kielisiński, 1847

— Prądniczanin — Jan Kanty Wojnarowski

— Piekarz chleba prądnickiego — Jan Kanty Wojnarowski.

Deltagelsen af »Chleb prądnicki« i konkurrencer, internationale messer og kampagner om reklame for Krakow vidner om brødets gode ry blandt nutidens forbrugere.

I 2004 modtog »Chleb prądnicki« en pris i Małopolski Smak konkurrencen for brødets fine kvalitet og enestående smag. Og i 2005 blev det bageri, der fremstiller »Chleb prądnicki«, nomineret til titlen »Polsk fødevareproducent i 2005« af formanden for Małopolskie regionen. Brødets gode ry fremgår også af dets deltagelse i internationale udstillinger som f.eks. i Paris (2005) på Salon Internationale de l'Alimentation. Oplysninger om »Chleb Prądnicki« er også medtaget i Terra Madre: 1 600 Food Communities, der offentliggøres af Slow Food organisationen.

Et billede af brødet anvendes ofte som reklame for Krakow — f.eks. var »Chleb prądnicki« et af de symboler, der blev anvendt til at repræsentere Krakow under festlighederne for at markere 750-året for tildeling af Magdeburg-rettigheder til byen. Brochurer med reklame for Krakow viser også billeder af »Chleb prądnicki«. Brødets nuværende ry har sit udgangspunkt i brødets historiske ry og fremhæves af dets enestående smag, ekstraordinære kvalitet og lange holdbarhed. I dag sælges »Chleb prądnicki« i delikatesseforretninger i hele Polen, der sælger de fineste fødevarer fra hele verden. Yderligere vidnesbyrd om brødets ry fremgår af, at forbrugerne er villige til at betale en markedspris, der er fem gange højere end prisen for masseproduceret brød. Og »Chleb prądnicki« er enormt populært under den årlige brødfestival (Święto Chleba). På hver dag af festivalen bages der fire gange den normale mængde af dette brød.

Oplysninger om »Chleb prądnicki« findes i en lang række nutidige publikationer, herunder i kogebogen Produkt tradycyjny na małopolskim stole (Traditionelle produkter i regionen Małopolskie), publikationen Stół pięknie nakryty (Et bord dækket med kærlighed) og brochuren Małopolska – Palce lizać. Przewodnik kulinary po regionie (Małopolska giver mundvand — en kulinarisk guide til regionen). Rapporter om »Chleb prądnicki« kan også findes i Krakows aviser Dziennik Polski og Gazeta Krakowska og i den nationale fagpresse (tidsskrifter om bagværk og konditorvarer Przegląd Piekarniczy i Cukierniczy og Cukiernictwo i Piekarstwo). Artikler om »Chleb prądnicki« er også blevet offentliggjort i avisen Polska Głos Wielkopolski den 25. august 2008, i Tęczy og i ugebladet Niedziela den 10. august 2008.

Henvisning til offentliggørelse af varespecifikationen:

(Artikel 5, stk. 7, i Rådets forordning (EF) nr. 510/2006)

http://www.minrol.gov.pl/DesktopDefault.aspx?TabOrgId=1620&LangId=0

(1) EUT L 93 af 31.3.2006, s. 12.